Pernille Skipper (EL), 2013-05-03:
Tak for det.
Jeg skal starte med at beklage, at vores ordfører for handicappede, fru Stine Brix, ikke kan være her i dag, og også, at jeg starter dagen med at komme for sent.
Men hun er desværre blevet kaldt over til Sundhedsministeriet til nogle forhandlinger.
Dernæst vil jeg sige tak til Liberal Alliance og Konservative for opbakningen og til dels også til Dansk Folkeparti.
Sådan som jeg hørte det, var der var nogle positive takter der også.
I Horsens Kommune oplevede Steen Neumann, en 37-årig mand med muskelsvind, at kommunen pludselig ville fratage ham hans brugerstyrede personlige assistance.
Det er en hjælperordning, som han havde om natten.
Det ville for ham betyde, at i stedet for, at han selv kan bestemme over sine sengetider, skulle han, en voksen mand, hver dag være i seng kl. 23.00, ellers var der ingen til at hjælpe ham.
Før kunne han selv styre sit liv med hensyn til toiletbesøg og tidspunktet for, hvornår han ville stå op om morgenen i weekenderne, og nu skulle det pludselig skemalægges.
Steen Neumann fik sin hjælp markant forringet.
Han fik næsten 50 timer mindre hjælp hver uge, og dermed mistede han en stor del af den frihed, som jo altså er hele tanken bag, at man har den her såkaldte BPA-ordning for mennesker med handicap.
Steen Neumann indgav en klage, men det tog mange, mange måneder, før den blev behandlet.
Heldigvis fik han til sidst medhold, og så fik kan sin hjælp tilbage.
Det tjente kommunen penge på.
Det er sådan nogle sager, vi i Enhedslisten ønsker at gøre op med.
Det skal ikke være muligt for kommunen at tjene penge på at teste grænser for, hvor lavt kommunen kan gå ned.
For borgerne er konsekvenserne enorme.
For kommunen er der ingen konsekvenser.
Tværtimod sparer kommunen udgifter så længe.
Med det her forslag ønsker vi at give borgerne en rettighed, når de står over for en kommune og hele det bureaukrati, der følger med.
Borgere med handicap oplever i stigende grad, at deres retssikkerhed er under pres.
Den er under pres som følge af en meget stram økonomi i de enkelte kommuner, hvor det lavest mulige serviceniveau hele tiden er under afprøvning.
Den er under pres, fordi et flertal i Folketinget har sendt et signal til kommunerne om, at det er o.k. at vægte økonomiske hensyn i forhold til faglige hensyn.
Det er faktisk skrevet ind i vores lovgivning.
For en borger med handicap kan det have enorme konsekvenser.
I dag er beskeden til borgerne bare, at så må man klage, men der kan gå måneder med en klagesag, hvor man står uden hjælp.
I Enhedslisten er vi også åbne over for, at der kan være andre måder at løse det her problem på.
Det er ikke en reel løsning at sige til borgerne, at de bare må klage, og at man nok skal forsøge at gøre sagsbehandlingstiden hurtigere.
Det er en meget anstrengende klageproces.
Det er den virkelighed, som borgerne oplever.
I en reel løsning bliver vi nødt til at tage hånd om, at incitamenterne peger i den helt forkerte retning.
Reelt er systemet indrettet sådan, at vi belønner kommunerne, som begår fejl, hvad enten fejlene er bevidste eller ubevidste.
Vi har i dag hørt fra Venstre, at sagsbehandlingstiderne er det vigtigste.
Det her forslag rammer ikke rigtig plet, tror jeg, der blev sagt.
Man vil bare gerne gøre sagsbehandlingstiderne kortere.
Det er det samme, som regeringsordførerne siger, og de krydrer det så med, at det er vigtigt at træffe den rigtige afgørelse fra starten.
Alle er glade for intentionen, alle siger, at vi har et retssikkerhedsproblem, men det eneste reelle argument for ikke at indføre en opsættende virkning for borgerne har været, at så ville der nok også være nogle borgere, som ville få en ydelse, en hjælp, i en periode, som de ikke er berettiget til.
Vi kan selvfølgelig se på i udvalgsbehandlingen, hvordan man kan indrette det, så det minimeres, men i Enhedslisten har vi det grundlæggende sådan, at når man kigger på konkret hjælp til mennesker med handicap, ser man, at det ikke er krymmel på toppen af tilværelsen.
Det er basal hjælp, for at man kan have et værdigt og selvstændigt liv.
Derfor vægter vi selvfølgelig også højest, at vi skal undgå, at borgere i perioder må leve uden den her hjælp, de har behov for.
Det er det vigtigste for Enhedslisten.
Vi vil gerne igen sige tak til dem, der har bakket op om forslaget, og vi ser frem til udvalgsbehandlingen.